CELEX: 52012PC0207
Language: mt
Date: 2012-05-08
Title: Proposta għal DEĊIŻJONI TAL-KUNSILL dwar il-pożizzjoni li għandha tadotta l-UE fil-Kunsill tal-Ministri ta’ bejn l-Istati tal-AKP u l-UE dwar deċiżjoni li parti mir-riżorsi mhux allokati tal-10 Fond Ewropew għall-Iżvilupp (FEŻ) tiġi assenjata mill-ġdid għall-koperazzjoni bejn l-Istati tal-AKP

|
			
		
		
		52012PC0207
		
			Proposta għal DEĊIŻJONI TAL-KUNSILL dwar il-pożizzjoni li għandha tadotta l-UE fil-Kunsill tal-Ministri ta’ bejn l-Istati tal-AKP u l-UE dwar deċiżjoni li parti mir-riżorsi mhux allokati tal-10 Fond Ewropew għall-Iżvilupp (FEŻ) tiġi assenjata mill-ġdid għall-koperazzjoni bejn l-Istati tal-AKP /* COM/2012/0207 final - 2012/0105 (NLE) */
			
				
		
		
			
			   	MEMORANDUM TA' SPJEGAZZJONI
L-Unjoni Ewropea tipparteċipa b’mod attiv
fl-elaborazzjoni u fl-implimentazzjoni ta’ inizjattivi ġodda maħsubin
biex jgħinu lill-pajjiżi li qed jiżviluppaw. Inizjattivi
bħal dawn b’appoġġ għall-pajjiżi tal-AKP
jikkontribwixxu b’mod sinifikanti għat-tnaqqis tal-faqar, li huwa
l-għan prinċipali kemm tal-Ftehim ta’ Sħubija bejn l-Istati
tal-AKP u l-UE kif ukoll tal-politika tal-UE favur l-iżvilupp.
Fil-qafas tal-10
Fond Ewropew għall-Iżvilupp (FEŻ), il-fondi
għall-koperazzjoni bejn l-Istati tal-AKP kienu, għall-ewwel darba,
parti minn starteġija li tkopri għadd ta’ snin. Barra minn hekk,
il-Ftehim ta’ Sħubija rivedut bejn l-Istati tal-AKP u l-UE jistipula li
ssir analiżi ta’ nofs it-term tal-istrateġija tal-10 FEŻ favur
il-koperazzjoni bejn l-Istati tal-AKP, b’mod li jagħti kas
tal-ħtiġijiet tal-istrateġija u ta’ x’riżultati jkun qed
jinkisbu b’riżultat tagħha, u b’kollaborazzjoni mill-qrib mal-Istati
tal-AKP. 
Minn mindu,
fl-2008, sar l-ipprogrammar inizjali tal-allokazzjoni tal-10 FEŻ
għall-koperazzjoni bejn l-Istati tal-AKP, tfaċċaw proposti
ġodda bil-ħsieb li jiġu indirizzati l-bżonnijiet
speċifiċi li jirriżultaw kemm mill-prijoritajiet eżistenti
tal-Istati tal-AKP kif ukoll mill-prijoritajiet stabbiliti mill-UE fil-qafas
tal-politika tagħha favur l-iżvilupp. L-analiżi ta’ nofs it-term
tal-koperazzjoni bejn l-Istati tal-AKP, li tħejjiet id f’id
mas-segretarjat tal-Grupp tal-AKP, tikkonferma l-validità tal-mod ġenerali
li bih qed timxi l-UE fir-rigward tal-koperazzjoni bejn l-Istati tal-AKP. u
għaldaqstant ma tipprevedi l-ebda reviżjoni importanti
tal-istrateġija. Madanakollu, kemm il-Grupp tal-AKP kif ukoll l-UE ressqu
talbiet għall-finanzjament ta' attivitajiet ġodda fil-qafas
strateġiku eżistenti. L-ammont li ġie allokat inizjalment
għall-koperazzjoni bejn l-Istati tal-AKP bħala parti mill-10 FEŻ
(EUR 2700 miljun) ma kienx biżżejjed biex ikopri dawn
il-ħtiġijiet il-ġodda.
F’dawn iċ-ċirkustanzi, u
b’konformità mal-paragrafu 6 tal-Anness1b ta’ mal-Ftehim ta’ Sħubija bejn
l-Istati tal-AKP u l-UE, il-Kumitat tal-Ambaxxaturi jista’, f’isem il-Kunsill
tal-Ministri, jassenja mill-ġdid xi fondi mill-allokazzjonijiet stabbiliti
fl-Annes 1b sabiex jiġu ssodisfati r-rekwiżiti tal-ipprogrammar
fil-qafas ta’ waħda minn dawn l-allokazzjonijiet. Għal
raġunijiet kalendarji u minħabba l-bżonn li wieħed
jirreaġixxi b'urġenza għall-ħtiġijiet li jkunu
ġew identfikati, ikun tajjeb jekk id-deċiżjoni tiġi
adottata fil-laqgħa li jmiss tal-Kunsill tal-Ministri ta’ bejn l-Istati
tal-AKP u l-UE, li se ssir f’Ġunju 2012. Għalhekk, il-Kummissjoni
tipproponi li, jekk jaqbel il-Kunsill, il-Kunsill tal-Ministri ta’ bejn
l-Istati tal-AKP u l-UE jadotta d-deċiżjoni hawn mehmuża li
tipprovdi għat-trasferiment ta' EUR 195 miljun mir-riżorsi mhux
allokati tal-10 FEŻ għall-pakkett maħsub għall-koperazzjoni
bejn l-Istati tal-AKP. 
L-ipprogrammar
tal-EUR 195 miljun bħalissa qed jiġi diskuss bejn l-UE u
l-Istati tal-AKP. L-użu tal-fondi
addizzjonali ġenerali se jiġi approvat mill-Kummissjoni, wara li jkun
ta l-opinjoni tiegħu il-Kumitat tal-FEŻ. 
Il-Kummissjoni
tipproponi li, minn tali allokazzjoni mill-ġdid finanzjarja, jiġu
rriservati EUR 100 miljun sabiex jimtela mill-ġdid il-Fond
għall-Paċi fl-Afrika u, jekk ikun meqjus xieraq mill-Kunsill, li
l-konklużjonijiet tal-Kunsill ikunu fformulati b’konsegwenza ta’ dan. 
2012/0105 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tadotta l-UE fil-Kunsill tal-Ministri ta’ bejn l-Istati tal-AKP u l-UE dwar
deċiżjoni li parti mir-riżorsi mhux allokati tal-10 Fond Ewropew
għall-Iżvilupp (FEŻ) tiġi assenjata mill-ġdid
għall-koperazzjoni bejn l-Istati tal-AKP
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 209 (2)
flimkien mal-Artikolu 218 (9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-Artikolu 15 tal-Ftehim ta’
Sħubija bejn il-membri tal-Grupp ta’ Stati Afrikani, tal-Karibew u
tal-Paċifiku, min-naħa l-waħda, u l-Komunità Ewropea u l-Istati
Membri tagħha, min-naħa l-oħra (minn issa ’l quddiem
imsejjaħ ‘il-Ftehim ta’ Sħubija bejn l-Istati tal-AKP u l-UE’),
iffirmat f’Cotonou fit-23 ta’ Ġunju 2000[1] u rrivedut fil-Lussemburgu
fil-25 ta’ Ġunju 2005[2]
u f’Ouagadougou fit-22 ta’ Ġunju 2010[3]
jistabbilixxi l-Kunsill tal-Ministri ta’ bejn l-Istati tal-AKP u l-UE
bis-setgħa li jieħu deċiżjonijiet b’konformità mal-Ftehim. 
(2)       B’konformità mal-paragrafu 6
tal-Anness1b, il-Kumitat tal-Ambaxxaturi jista’, f’isem il-Kunsill tal-Ministri
ta’ bejn l-Istati tal-AKP u l-UE, jassenja mill-ġdid xi fondi bejn
l-allokazzjonijiet previsti fil-paragrafu 2 ta’ dak l-Anness, sabiex jiġu
ssodisfati r-rekwiżiti tal-ipprogrammar fil-qafas ta’ waħda minn dawn
l-allokazzjonijiet.
(3)       Il-bilanċ tal-fondi
disponibbli bħala parti mill-pakkett tal-10 FEŻ
għall-koperazzjoni bejn l-Istati tal-AKP mhux biżżejjed biex
jiġu ssodisfati r-rekwiżiti tal-ipprogrammar li rriżultaw
mill-analiżi ta’ nofs it-term. Qed jiġi propost li, mir-riżorsi
mhux allokati tal-10 FEŻ, EUR 195 miljun jiġu ttrasferiti
għall-pakkett maħsub għall-koperazzjoni bejn l-Istati AKP sabiex
b’hekk ikunu jistgħu jiġu ffinanzjati azzjonijiet ibbażati fuq
il-prijoritajiet eżistenti kemm tal-UE kif ukoll tal-Istati tal-AKP,
inkluża dik li jimtela mill-ġdid il-Fond għall-Paċi
fl-Afrika billi jintefgħu fih EUR 100 miljun. 
(4)       Kaġun tal-iskeda
tal-laqgħat tal-istituzzjonijiet bi sħab bejn l-Istati tal-AKP u
l-UE, u minħabba li hemm bżonn li naġixxu malajr sabiex
nindirizzaw il-ħtiġijiet urġenti, din id-Deċiżjoni
għandha tiġi adottata fil-laqgħa li jmiss tal-Kunsill
tal-Ministri ta’ bejn l-Istati tal-AKP u l-UE, li se ssir f’Ġunju 2012. 
(5)       Il-pożizzjoni tal-UE
fil-Kunsill tal-Ministri ta’ bejn l-Istati tal-AKP u l-UE għandha
għalhekk tkun stabbilita bil-ħsieb li tiġi adotatta
deċiżjoni sabiex parti mir-riserva ġenerali tal-10 FEŻ
tiġi assenjata mill-ġdid għall-benefiċċju
tal-allokazzjoni maħsuba għall-koperazzjoni bejn l-Istati tal-AKP.
ADOTTA DIN ID-DEĊIŻJONI: 
Artikolu 1
Il-pożizzjoni tal-Unjoni Ewropea
fil-Kunsill tal-Ministri ta’ bejn l-Istati tal-AKP u l-UE dwar l-użu
tar-riserva ġemerali tal-10 Fond Ewropew għall-Iżvilupp hija
bbażata fuq l-abbozz ta' deċiżjoni tal-Kunsill tal-Ministri ta'
bejn l-Istati tal-AKP u l-UE, li huwa mehmuż.
Fil-każ ta’ bidliet formali u minuri
fl-abbozz ta’ Deċiżjoni tal-Kunsill tal-Ministri ta’ bejn l-Istati
tal-AKP u l-UE, jista’ jintlaħaq qbil dwarhom mingħajr il-bżonn
li la tiġi emendata din id-Deċiżjoni u lanqas l-anness
tagħha.
Artikolu 2
Mill-allokazzjoni
finanzjarja mill-ġdid ta’ EUR 195 miljun, EUR 100 miljun
jiġu rriservati għall-Fond għall-Paċi fl-Afrika. 
Magħmul fi Brussell,
                                                                       Għall-Kunsill
                                                                       Il-President
ANNESS
Abbozz ta’
DEĊIŻJONI
TAL-KUNSILL TAL-MINISTRI TA’ BEJN L-ISTATI TAL-AKP U L-UE
dwar
l-assenjazzjoni mill-ġdid ta’ parti mir-riżorsi mhux allokati tal-10
Fond Ewropew għall-Iżvilupp (FEŻ) għall-koperazzjoni bejn
l-Istati tal-AKP
IL-KUNSILL TAL-MINISTRI TA’ BEJN L-ISTATI
TAL-AKP U L-UE,
Wara li kkunsidra l-Ftehim ta’ Sħubija
bejn il-membri tal-Grupp ta’ Stati Afrikani, tal-Karibew u tal-Paċifiku,
min-naħa l-waħda, u l-Komunità Ewropea u l-Istati Membri tagħha,
min-naħa l-oħra, iffirmat f’Cotonou
fit-23 ta’ Ġunju 2000[4]
kif emendat fil-Lussemburgu fil-25 ta’ Ġunju 2005[5] u f’Ouagadougo fit-22 ta’ Ġunju 2010[6] (minn issa ’l quddiem imsejjaħ
‘il-Ftehim ta’ Sħubija bejn l-Istati tal-AKP u l-UE’), u partikolarment
il-paragrafu 6 tal-Anness Ib ta' miegħu,
Billi: 
(1)          Il-fondi li baqa’ mill-10
FEŻ għall-koperazzjoni bejn l-Istati tal-AKP mhumiex biżżejjed
biex jiġu ssodisfati r-rekwiżiti tal-ipprogrammar li rriżultaw
mill-analiżi ta’ nofs it-term tal-koperazzjoni bejn l-Istati tal-AKP
fil-qafas tal-10 FEŻ. 
(2)          Sabiex inkunu nistgħu
nibqgħu nipprovdu rispons fil-pront u effiċjenti għal
sitwazzjonijiet ta’ kunflitti vjolenti fl-Afrika, hemm bżonn li nimlew
mill-ġdid il-Fond għall-Paċi fl-Afrika.
(3)          Sabiex ikunu jistgħu
jiġu ffinanzjati l-prijoritajiet tal-Grupp tal-AKP u tal-UE, l-ammont
meħtieġ mir-riżorsi mhux allokati tal-10 Fond Ewropew
għall-Iżvilupp għandu jiġi ttrasferit għall-pakkett
maħsub għall-koperazzjoni bejn l-Istati tal-AKP. 
(4)          Ikun xieraq li l-Kunsill
innifsu japprova din id-deċiżjoni bla telf ta' żmien,
IDDEĊIEDA KIF ĠEJ:
Artikolu 1 – Koperazzjoni bejn l-Istati
tal-AKP 
Jiġi ttrasferit ammont ta’ EUR 195
miljun mir-riserva tal-10 FEŻ għall-pakkett maħsub
għall-kooperazzjoni bejn l-Istati tal-AKP, skont l-għanijiet
stabbiliti fl-Artikoli 11, 28, 29 u 30 tal-Ftehim ta’ Sħubija bejn
l-Istati tal-AKP u l-UE.
Artikolu 2 – Talba għall-finanzjament
B'konformità mal-Artikolu 12b(a) tal-Anness IV
ta' mal-Ftehim ta' Sħubija bejn l-Istati tal-AKP u l-UE, il-Kunsill
tal-Ministri tal-Istati tal-AKP jitlob lill-Kummissjoni tiffinanzja
l-attivitajiet proposti mill-UE u mill-Istati tal-AKP, u b’mod partikulari
jitlobha tipprovdi aktar finanzjament – b’kollox EUR 100 miljun –
għall-Fond għall-Paċi fl-Afrika.
Din id-Deċiżjoni tidħol
fis-seħħ fid-data tal-adozzjoni tagħha.
Magħmul f’Vanwatu,
Għall-Kunsill
tal-Ministri ta’ bejn l-Istati tal-AKP u l-UE
Il-President
[1]               ĠU Edizzjoni Speċjali
bil-Malti: Kapitolu 11 Volum 35 P. 3 - 379.
[2]               ĠU L 168M, 21.6.2006, p. 33–70.
[3]               Applikazzjoni b’mod provviżorju mill-1 ta’ Novembru
2010 permezz tad-Deċiżjoni Nru 2/2010 tal-21 ta’ Ġunju 2010
tal-Kunsill ta’ bejn l-Istati tal-AKP u l-UE, ĠU L287, 04.11.2010, p.3
[4]               ĠU Edizzjoni Speċjali bil-Malti: Kapitolu 11
Volum 35 P. 3 - 379.
[5]               ĠU L 168M , 21.6.2006, p. 33–70.
[6]               ĠU L287, 04.11.2010, p.3.